钦定古今图书集成/理学汇编/学行典/第227卷 > 《纯孝先生李公墓表》贺廷秀
## 钦定古今图书集成/理学汇编/学行典/第227卷 > 《纯孝先生李公墓表》贺廷秀

有隐君子，以纯孝著于晋者闻李公焉，事父处士翁
与母张惟顺志矢溲之役，且弗累人，恐贻亲忧。人佥
曰：“李公孝思克谐，兹惟艰哉。”张疾以祷，越七日，斋极
虔，疾乃瘳。因而衣弗解带，居弗入室，馀二十年。翼时
处士亦病亟，药罔功。公戚或言：医载人肉，善愈痼疾。
公乃执刀祝天，割左股肉作羹，进处士，啜之顿愈。人
佥曰：李公孝能感神，至诚有孚哉。越一载，处士卒，公
泣血终丧弗辍。有贻田鬻之易丧具，或弗可。公曰：“前
闻董永卖身葬父，此躯且弗遑恤，况所植产乎？吾何
爱焉，以薄于亲。”遂襄事厥配王思媚于公，卒称孝妇。
弟岳仍刲股，愈母张疾，远近胥化之。人佥曰：李公孝
用罔渝，惬于神人，兹惟至哉。夫公行如日星，在天莫
掩；尊名之谥，亦既称情矣乎？按公讳永，字贞父，别号
潜墅，世系谱逸莫详。始祖完元，季居宁乡，与六世祖
庭实、五世祖从善俱隐德弗仕。大父松壑、谦父处士
伯旺以乃祖业养高屏峰下，尤为乡评推重，因号“积
善李家”，公无忝焉。生于正统四年壬戌八月十一日，
卒于弘治十七年甲子，七月十五，享年六十有三，笑
语而终。人至相唁曰：“更有纯孝如若人耶？”窆于城北
先茔之侧。一子宗道，初授任丘县丞，升泰安州判，所
至多惠政，为时循吏。孙四：士辉、士光，国子生；士元、士
吉，学渐有绪。曾孙七，瀛、浙、洛、汴、洵、洙、汾，俱英发厥嗣，
实繁且贤云。夫公家以《式谷》贻谋惟尔后，聿懋乃服
于无疆。李氏其克昌乎？世必有显人继出，名扬公大
孝者，夫何疑？